b'\n_START_ARTICLE_\nEkspozicija (literatura)\n_START_PARAGRAPH_\nZasnova ali ekspozicija (latinsko exspositio; pojasnitev, utemeljitev) je del t. i. dramskega trikotnika, ki ga je v svojem delu Tehnika drame (Technik des Dramas) postavil Gustav Fraytag._NEWLINE_Pri stopnjevanju navzgor je va\xc5\xbena zasnova ali ekspozicija, ki je dobra, kadar je kratka in hitro vzbudi zanimanje za razvoj, utemelji dejanje, pove neogibno potrebne stvari iz osnovnega toka dogajanj, predstavi glavne junake in naka\xc5\xbee razmere, probleme in pogoje dejanja v drami. Pri tem uvodni akord ustvari temeljno ob\xc4\x8dutje drame. Poka\xc5\xbee kraj in \xc4\x8das dogajanja ter da slutiti va\xc5\xbenost dogodkov. Za\xc4\x8detni moment dejanje za\xc4\x8dne in usmeri gledal\xc4\x8devo zanimanje v bistvo problema._NEWLINE_Primer. Shakespeare, Julij Cezar. (\xc4\x8ceprav nosi delo za naslov ime junaka Julija Cezarja in Cezarjev duh resni\xc4\x8dno ves \xc4\x8das nadvladuje, je zgradbo umetnine la\xc5\xbee razumeti, \xc4\x8de jo motrimo prvenstveno kot tragedijo Cezarjevega nasprotnika Bruta)._NEWLINE_Leta 44 v Rimu neomejeno vlada Cezar. Njegovi \xc5\xa1tevilni obo\xc5\xbeevalci se vesele njegovega triumfa in mu \xc5\xbee ponujajo kraljevsko krono. Republikancem pa se zdi Cezarjeva oblast prevelika in kujejo zaroto. Po ulicah vlada nemir. (Uvodni akord). Cezar \xc5\xbeeli postati kralj. Prepri\xc4\x8dan je, da je rimskemu narodu zaradi miru in reda v dr\xc5\xbeavi potreben samovladar. Odlo\xc4\x8dilni branilec rimske svobode, velik domoljub in idealist Brut pa se tega boji. Cezarja ceni in ljubi, toda splo\xc5\xa1ni blagor dr\xc5\xbeave vidi v republiki. Vede\xc5\xbeevo pomenljivo svarilo Cezarju: - Boj se mar\xc4\x8devih id! - (mar\xc4\x8deve ide = 15. marec) usmeri gledal\xc4\x8devo pozornost v pri\xc4\x8denjajo\xc4\x8di se dramatski boj. (Za\xc4\x8detni moment).'